Julius Caesar és az egyeduralom kialakulása

Az ókori Róma történetének második korszaka volt a köztársaság (Res Publica), amikor már választott vezetők álltak Kr. e. 510-Kr. u. 27 /31-ig az állam élén. A köztársaság vezetőit Rómában általában megkettőzték (collegialitas), év egy évre választották (annunitas). A két consul munkáját praetorok segítették, a questorok foglalkoztak a pénzügyekkel, a censorok osztották be a lakosságot jövedelmi csoportokba. Ugyanakkor vészhelyzetben, maximum 6 hónapra dictatort választhattak, aki teljhatalmat kapott.

Rómában eleinte csak az előkelők, a patríciusok politizálhattak, a plebejusok polgárjogi küzdelme azonban Kr. e. 287 tájára elérte, hogy már ők is választhatóak voltak bármilyen tisztségre, és az egy évre megbízott néptribunus vétójogot kapott a plebejusok érdekeit sértő törvények esetén. A néptribunusok posztjára a dictatorokhoz hasonlóan csak egy embert választottak, és minden néptribunus személyében sérthetetlen volt (immunitas).

Róma terjeszkedése több száz évig, lépcsőzetesen zajlott az „Oszd meg és uralkodj!” elvét követve. Először Itália nem latin népeit, pl. a görögöket, szamniszokat, etruszkokat győzték le, majd az első két pun háborúban előbb Szicíliát és Korzikát, majd a Földközi-tenger nyugati medencéjét szerezték meg. A későbbi hadjáratok már a Földközi-tenger keleti medencéjében pl. a thrákok, makedónok, görögök legyőzését hozták.

A terjeszkedés rengeteg, eredetileg hadifogoly rabszolga megjelenésével járt, zömük a nagybirtokokon, a latifundiumokon dolgozott. A nagybirtokok versenyét a kisbirtokok nem bírták, a földművesek tömegei a városokba áramlottak, és tulajdon nélküli szegények, proletárok lettek. Mivel a korábbi önkéntes római hadsereg közkatonáit az önmagukat felfegyverző földművesek adták, a római hadsereg Marius hadseregreformjának köszönhetően zsoldoshadsereggé vált.

A római társadalom feszültségei sorozatos polgárháborúkhoz vezettek. A Kr. e. 90-es években Itália nem latin lakói vívták ki az egyenjogúságot (szövetséges háború). Több rabszolgafelkelésre került sor, a leghíresebb a Kr. e. 74-71 közötti Spartacus-féle felkelés, melynek névadója gladiátor volt. A földkérdést megoldani próbáló Gracchus-testvérek erőszakos halált haltak.

A római elit megosztottsága is polgárháborúkhoz vezetett. A régi patríciuscsaládokra támaszkodó szenátori rend tagjai optimatáknak (legjobbak) nevezték magukat, és a köztársaság védelmezőjeként léptek fel, bár a köztársaság törvényeit ők sem tartották be. Sulla pl. halállistákat készített, és Kr. e. 82-79-ig volt dictator. Mariusszal vívott polgárháborút. Az optimaták ellenfeleit néppártnak is nevezték, ők elsősorban a lovagrendre, a kereskedők és pénzváltók csoportjára támaszkodtak.

Julius Caesar is a néppárthoz tartozott, népszerűségét katonai sikerei alapozták meg Galliában és Britanniában. Kr. e. 60-ban két politikustársával összefogva létrehozták az első triumvirátust (Caesar, Pompeius, Crassus). A triumvirátus később Crassus visszavonulásával és Pompeius átállásával az optimatákhoz felbomlott. Caesar Kr. e. 48-ban a Rubico folyót átlépve Pharsalus mellett legyőzte Pompeiust. Caesar Kr. e. 48-44-ig volt Róma teljhatalmú vezetője, az összes fontos pozíciót megszerezve. Bár formálisan a köztársaság nem szűnt meg, ez már egyeduralom, monarchia volt. Caesar összeesküvés áldozata lett, Kr. e. 44. március 15-én a Brutus és Cassius vezette merénylők meggyilkolták. Caesar nevét a császárság szó, illetve az általa bevezetett, a szökőévet tartalmazó Julianus – naptár őrizte meg.

Kérdések:

Milyen szakaszokra osztható az ókori Róma története?

Mi volt a jellemző Róma terjeszkedésére?

Milyen okok vezettek Rómában polgárháborúkhoz?

Minek köszönhette Caesar a népszerűségét?

Milyen intézkedései voltak Caesarnak a legfontosabbak?